EASON รูด 8% คาดเจอแรงขายทำกำไรหลังราคาใช้สิทธิ EASON-T1 ต่ำกว่ากระดาน
EASON รูด 8% ล่าสุด ณ เวลา 14.56 น. ราคาอยู่ที่ 4.14 บาท ลบ 0.36 บาท หรือ 8.00% สูงสุดที่ 4.56 บาท ต่ำสุดที่ 4.00 บาท มูลค่าซื้อขายที่ 28.24 ล้านบาท โบรกฯคาดเจอแรงขายทำกำไรหลังราคาใช้สิทธิ EASON-T1 ต่ำกว่ากระดานมาก
4 ต.ค. 2559

ผู้สื่อข่าวรายงานว่า ราคาหุ้นบริษัท อีซึ่น เพ้นท์ จำกัด (มหาชน) หรือ EASON ณ เวลา 14.56 น. ราคาอยู่ที่ 4.14 บาท ลบ 0.36 บาท หรือ 8.00% สูงสุดที่ 4.56 บาท ต่ำสุดที่ 4.00 บาท มูลค่าซื้อขายที่ 28.24 ล้านบาท ขณะที่ดัชนีตลาดหุ้นไทยโดยรวมบวก 0.95% 

บล.ทิสโก้ เปิดเผยว่า ราคาหุ้น บมจ. อีซึ่น เพ้นท์ (EASON) ปรับตัวลงมาก คาดว่าจะเป็นแรงขายทำกำไรของนักลงทุน เนื่องจากในช่วงที่ขึ้นเครื่องหมาย XW ของ EASON เพื่อรับสิทธิ EASON-T1 นั้น ราคาหุ้น EASON ก็ dilute น้อย และอัตราใช้สิทธิของ EASON-T1 เป็น 1 : 1 ในราคาหุ้นละ 1.70 บาท ยังต่ำกว่าราคาบนกระดานเทรดค่อนข้างมาก
อีกทั้ง หากเกิดการใช้สิทธิของ EASON-T1 เต็มจำนวน ก็คาดว่าราคาหุ้น EASON ควรจะ dilute ประมาณ 30% นอกจากนี้ EASON-T1 มีอายุในการเทรดสั้นเพียงแค่ 2 สัปดาห์เท่านั้น  
อนึ่ง ใบแสดงสิทธิในการซื้อหุ้นเพิ่มทุนที่โอนสิทธิได้ของ บมจ.อีซึ่น เพ้นท์ รุ่นที่ 1 (EASON-T1) จะขึ้นเครื่องหมาย SP
ในวันที่ 17 ต.ค.ถึง 18 พ.ย.59 และวันปิดสมุดทะเบียน 20 ต.ค.59 ส่วนวันใช้สิทธิครั้งสุดท้าย 18 พ.ย.59 โดยกำหนดระยะเวลาแจ้งความจำนงในการใช้สิทธิในวันที่ 3-17 พ.ย.59 และให้พ้นสภาพเป็นหลักทรัพย์จดทะเบียน 19 พ.ย.59